ÍAV hafa sett í sölu fyrstu tvö húsin af fjórum sem fyrirtækið byggir við Norðurbakkann í Hafnarfirði . Staðsetning húsanna er frábær , við sjávarsíðuna mót suðri rétt í göngufæri við miðbæ Hafnarfjarðar . Þau verða á fjórum til fimm hæðum með lyftu sem gengur niður í sameiginlegan bílakjallara . Sérstæði í bílageymslu fylgir hverri íbúð . Húsin verða ákaflega vönduð í alla staði . Þau verða klædd viðhaldslítilli álklæðningu og að hluta til með harðviði . Gluggar verða álklæddir timburgluggar . Íbúðunum verður skilað fullbúnum með parketi á gólfum en baðherbergis - og þvottahúsgólf verða flísalögð . Húsin eru hönnuð og teiknuð af arkitektastofunni Batteríinu . Lögð hefur verið áhersla á að hafa íbúðirnar stórar og bjartar . Gluggar ná niður í gólf sem hleypa inn meiri birtu . Þá er lofthæð meiri heldur en gengur og gerist . Að ýmsu öðru hefur verið hugað með það að markmiði að bæta þægindi og öryggi íbúanna . Þannig verður hugað sérstaklega að hljóðeinangrun með tvöföldum upphituðum gólfum . Mynddyrasími , brunaviðvörunarkerfi , loftskiptakerfi , snjóbræðslukerfi á göngustígum og tvennar svalir með vindskermum verða með flestum íbúðum . Innréttingar verða spónlagðar og hægt að velja á milli þriggja viðartegunda . Heimilistæki verða vönduð og með burstaðri stáláferð . Við hönnun lóða er lögð rík áhersla á snyrtilegan frágang og notagildi . Á þaki bílakjallara er sameiginlegur garður með leiksvæði garðbekkjum og púttvelli .